Document ID: 32014R1150

NARIADENIE EURÓPSKEHO PARLAMENTU A RADY (EÚ) č. 1150/2014
z 29. októbra 2014,
ktorým sa mení nariadenie (EÚ) č. 374/2014 o znížení alebo odstránení ciel na tovar s pôvodom na Ukrajine
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 207 ods. 2,
so zreteľom na návrh Európskej komisie,
po postúpení návrhu legislatívneho aktu národným parlamentom,
konajúc v súlade s riadnym legislatívnym postupom (1),
keďže:
(1)
Ukrajina je prioritnou partnerskou krajinou v rámci európskej susedskej politiky a Východného partnerstva. Európska únia sa usiluje o čoraz užšie vzťahy s Ukrajinou vzhľadom na politické pridruženie Ukrajiny k Únii a jej hospodársku integráciu do Únie. V tejto súvislosti Únia a Ukrajina rokovali v rokoch 2007 - 2011 o Dohode o pridružení medzi Európskou úniou a jej členskými štátmi na jednej strane a Ukrajinou na strane druhej (2) (dohoda o pridružení) vrátane prehĺbenej a komplexnej zóny voľného obchodu (DCFTA), ktorú obe strany podpísali 27. júna 2014. Podľa ustanovení DCFTA Únia a Ukrajina majú vytvoriť zónu voľného obchodu v rámci prechodného obdobia maximálne desiatich rokov, ktoré začína plynúť nadobudnutím platnosti dohody o pridružení, v súlade s článkom XXIV Všeobecnej dohody o clách a obchode z roku 1994.
(2)
Vzhľadom na bezprecedentné bezpečnostné, politické a hospodárske výzvy, ktorým Ukrajina čelí, a v snahe podporiť jej hospodárstvo sa rozhodlo pristúpiť k skoršiemu vykonávaniu listiny koncesií uvedenej v prílohe I-A k dohode o pridružení prostredníctvom autonómnych obchodných preferencií stanovených v nariadení Európskeho parlamentu a Rady (EÚ) č. 374/2014 (3). Vzhľadom na výzvy, ktorým Ukrajina stále čelí, by sa malo uplatňovanie nariadenia (EÚ) č. 374/2014 predĺžiť do 31. decembra 2015. Na účely predvídateľnosti by clá a prístup k colným kvótam počas predĺženej lehoty mali zostať rovnaké ako pre rok 2014.
(3)
Článok 2 dohody o pridružení stanovuje, že dodržiavanie demokratických zásad, ľudských práv a základných slobôd a zásady právneho štátu predstavuje základný prvok uvedenej dohody. Ďalej stanovuje, že podpora dodržiavania zásad zvrchovanosti, územnej celistvosti, neporušiteľnosti hraníc a nezávislosti, ako aj boj proti šíreniu zbraní hromadného ničenia, súvisiacich materiálov a ich nosičov, tvoria tiež základné prvky uvedenej dohody. Autonómne preferencie poskytované podľa nariadenia (EÚ) č. 374/2014 by mali byť takisto podmienené dodržiavaním tých istých zásad zo strany Ukrajiny. S cieľom zosúladiť nariadenie (EÚ) č. 374/2014 s praxou Únie a inými nástrojmi obchodnej politiky EÚ je vhodné zaviesť možnosť dočasného pozastavenia preferencií v prípade, že Ukrajina nedodrží základné zásady ľudských práv, demokracie a právneho štátu.
(4)
Vzhľadom na neodkladnosť tejto záležitosti je potrebné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii a Zmluve o fungovaní Európskej únie,
PRIJALI TOTO NARIADENIE:
Článok 1
Nariadenie (EÚ) č. 374/2014 sa mení takto:
1.
Článok 1 sa nahrádza takto:
„Článok 1
Preferenčné opatrenia
Clá na tovar s pôvodom na Ukrajine sa znižujú alebo odstraňujú v súlade s prílohou I. Ak sa v prílohe I uvádza odkaz na kategórie postupného znižovania, základná sadzba cla na roky 2014 a 2015 sa odstraňuje v prípade kategórie 0 a znižuje o 25 % v prípade kategórie 3, o 16,7 % v prípade kategórie 5 a o 12,5 % v prípade kategórie 7.“
2.
V článku 2 sa dopĺňa toto písmeno:
„e)
dodržiavaním demokratických zásad, ľudských práv a základných slobôd a dodržiavaním zásady právneho štátu stanovených v článku 2 dohody o pridružení (4).
3.
V článku 7 sa druhý odsek nahrádza takto:
„Uplatňuje sa do 31. decembra 2015.“
4.
Prílohy II a III sa nahrádzajú znením uvedeným v prílohách I a II k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 2. novembra 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2014

Labels: 3
18